b'\n_START_ARTICLE_\nRudolf Filipovi\xc4\x87\n_START_PARAGRAPH_\nDr. Rudolf Filipovi\xc4\x87 (Zlatar, 15. rujna 1916. - 20. prosinca 2000.) bio je hrvatski filolog, jezikoslovac i anglist. Bavio se jezi\xc4\x8dnim dodirima, a u kasnijoj fazi i kontrastivnim jezikoslovljem.\n_START_SECTION_\n\xc5\xbdivotopis\n_START_PARAGRAPH_\nRodio se u Zlataru. Osnovnu \xc5\xa1kolu poha\xc4\x91ao je u Vara\xc5\xbedinu. U Srijemskoj Mitrovici poha\xc4\x91ao je gimnaziju. _NEWLINE_Pripadao je prvom nara\xc5\xa1taju studenata koji su studirali engleski na zagreba\xc4\x8dkom Filozofskom fakultetu. Na istom fakultetu studirao je i francuski. Diplomirao je 1940. godine. Nakon drugog svjetskog rata dobio je stipendiju British Councila za studij u Sheffieldu i Londonu. Uskoro je postao i lektorom na zagreba\xc4\x8dkom sveu\xc4\x8dili\xc5\xa1tu. Doktorirao je na utjecaju engleskog jezika na hrvatsku knji\xc5\xbeevnost 19. stolje\xc4\x87a._NEWLINE_Jedna je od osoba koje su osnovale Institut za lingvistiku zagreba\xc4\x8dkog Filozofskog fakulteta, na kojem je kasnije bio direktor. Od 1972. do 1974. bio je dekan svog fakulteta._NEWLINE_Bio je redovni profesor na zagreba\xc4\x8dkom Filozofskom fakultetu._NEWLINE_Svojim radom stekao je ugled u podru\xc4\x8dju izu\xc4\x8davanja jezi\xc4\x8dnih dodira. Bio je \xc4\x8dlan Razreda za filolo\xc5\xa1ke znanosti HAZU. Izvanrednim \xc4\x8dlanom HAZU (onda\xc5\xa1nje JAZU) postao je 26. sije\xc4\x8dnja 1973., a redovnim 15. studenoga 1979. godine._NEWLINE_Suutemeljitelj je brojnih jezi\xc4\x8dnih \xc4\x8dasopisa: Suvremena lingvistika, Studia Romanica et Anglica Zagrabiensia, Strani jezici, Filologija i drugih._NEWLINE_Njegovo najpoznatije djelo je Englesko-hrvatski rje\xc4\x8dnik koji je do 2004. godine iza\xc5\xa1ao u 25 izdanja._NEWLINE_Dobitnik je brojnih nagrada i priznanja.'